Karolus, Dei gratia Francorum et Navarre rex, dilectis nostris decano et capitulo Autissiodorensis ecclesie, salutem et dilectionem. Cum insinuato nobis per patentes vestras litteras, obitu dilecti fidelisque quondam nostri Petri de Gressibus, Autissiodorensis nuper episcopi, providendi ecclesie vestre de futuro pastore, quo nunc carere dicimini licentiam a nobis, prout solitum est, fieri per discretos viros nobis dilectos magistros Petrum Albi, legum professorem, clericum nostrum fidelem, ac ecclesie vestre predicte lectorem, et Joannem de Donna-Maria, concanonicos vestros duxeritis postulandam. Nos, illam vobis tenore presentium liberaliter concedentes, dilectionis vestre sinceritatem ex affectu rogamus et exhortamur in Domino Jesu-Christo, quatenus habentes pre oculis solum Deum, et quicquid in ejus offensam potest cedere precaventes, de tali et tam idonea persona vobis et ecclesie vestre provideri curetis, que grata nobis esse debeat ac ipsi ecclesie fructuosa. Datum apud Espiers, die quinta octobris, anno Domini millesimo trecentesimo vicesimo quinto. J. Bau. Per dominum regem ad relationem domini Andree.